ปลัดกระทรวงแรงงาน จับมือ ILO ลงพื้นที่จังหวัดยะลา หนุนเยาวชนชายแดนใต้ มีงานทำ มีฝีมือ ก้าวสู่ตลาดงานคุณภาพ
นายบุญชอบ สุทธมนัสวงษ์ ปลัดกระทรวงแรงงาน เป็นประธานการประชุมโครงการเยาวชนคนสร้างอนาคต ระยะที่ 2 ร่วมกับ นายแกร์ม บักเลย์ ผู้อำนวยการสำนักงานแรงงานระหว่างประเทศประจำประเทศไทย กัมพูชา และสาธารณรัฐประชาธิปไตยประชาชนลาว (ILO) และนายพงษ์ศักดิ์ ยิ่งชนม์เจริญ นายกเทศมนตรีเทศบาลนครยะลา เพื่อหารือร่วมกับภาคีเครือข่ายในพื้นที่ ประเด็นสถานการณ์และปัญหาที่พบในปัจจุบันเกี่ยวกับการจ้างงานเยาวชนในจังหวัดสงขลาและยะลา ปลัดกระทรวงแรงงาน กล่าวว่า การประชุมครั้งนี้ เพื่อสนับสนุนให้เยาวชนที่ด้อยโอกาสในการเข้าสู่ตลาดแรงงาน ได้เข้าถึงการฝึกอบรมทักษะที่สอดคล้องกับความต้องการของตลาดแรงงาน รวมถึงการแนะแนวอาชีพ และการจัดหาแหล่งฝึกงานหรือตำแหน่งงาน ส่วนสาระสำคัญของการประชุม ที่ประชุมได้นำเสนอโครงการเยาวชนคนสร้างอนาคต ข้อค้นพบหลักจากรายงานการวิเคราะห์สถานการณ์การจ้างงานเยาวชนในจังหวัดสงขลาและยะลา ตลอดจนหารือเกี่ยวกับบริบททางเศรษฐกิจและสังคม สถานการณ์ตลาดแรงงานในปัจจุบัน ความท้าทายและโอกาสในการฝึกอบรมและพัฒนาทักษะที่มีศักยภาพสำหรับเยาวชน ซึ่งผลจากการประชุมในวันนี้จะทำให้เกิดความร่วมมือระหว่างหน่วยงานในสังกัดกระทรวงแรงงานในพื้นที่และหน่วยงานที่เกี่ยวข้องในการขับเคลื่อนการส่งเสริมการมีงานทำและพัฒนาทักษะอาชีพของเยาวชนในพื้นที่ รวมถึงกลุ่มคนพิการ ให้สามารถมีงานทำ มีรายได้ที่มั่นคง และมีคุณภาพชีวิตที่ดีขึ้นต่อไป